**On Suurten Muinaisten aika** on Juri Nummelinin toimittama kauhuantologia. Vuoden 2012 presidentinvaalien alla julkaistu kokoelma yhdistelee kauhu- ja vaalikirjallisuutta, ja sen tarinat pyrkivät sitomaan Paavo Väyrysen poliittista uraa H. P. Lovecraftin luomaan Cthulhu-mytologiaan. Ne sijoittuvat vaihtoehtoiseen todellisuuteen, jossa Väyrysen ura on Suurina muinaisina tunnettujen pahojen jumalolentojen kanssa solmitun salaliiton ansiota. Kirjan nimi on viittaus Väyrysen omiin teoksiin *On totuuden aika* sekä *On muutoksen aika*.

Teos sai alkunsa joulukuussa 2011 käydystä kapakkakeskustelusta. Juri Nummelin innostui ideasta ja esitteli sen Turbatorin Harri Kumpulaiselle, joka lupautui kustantamaan kirjan "päästäkseen vittuilemaan". Kuvittaja Ossi Hiekkala suostui tekemään kansitaiteen alennettuun hintaan, koska piti ajatusta "sopivan älyttömänä". Kirjan tekstit valmistuivat kahdessa viikossa. Vesa Kataiston "Presidentti Väyrysen puhe Ikaalisten pato- ja matologisen tiedeinstituutin avajaisissa marraskuussa 2019" oli kirjoitettu jo aiemmin, mutta hän muokkasi sitä kokoelmaa varten vaihtaen teeman Pohjois-Koreasta Cthulhu-mytologiaan. Koko teos oli valmis julkaistavaksi alle kolmessa viikossa, mutta joulupyhien vuoksi julkaisu lykkääntyi vuoden 2012 puolelle.

Kirjaa painettiin vain 150 kappaletta. Peltonen ja Nummelin luovuttivat yhden kappaleen henkilökohtaisesti Väyryselle. Paikalla oli myös Metro-lehden toimittaja, jolle Väyrynen kommentoi olevansa ylpeä, että hänen "vaatimaton persoonansa on näin hienon kirjan aiheena". Tiettävästi Väyrynen kertoi myöhemmin, että oli kyllä lukenut kirjan muttei ymmärtänyt siitä mitään. 

Väyrysen asetettua ehdolle vuoden 2018 presidentinvaaleissa Kustantamo Helmivyö julkaisi teoksen uudelleen. Uusintapainos sisältää kaksi uutta novellia ja loppusanat.

Sisältö
-------

* Juri Nummelin: Esipuhe
* Vesa Kataisto: "Presidentti Väyrysen puhe Ikaalisten pato- ja matologisen tiedeinstituutin avajaisissa marraskuussa 2019"
* Harri Erkki: "Kalevan uskon paluu"
* Tuomas Saloranta: "Kari Tenho Väyrysen tapaus"
* Vesa Sisättö: "Paavo Väyrysen Ääni"
* Jussi Katajala: "Paavo Väyrynen – elvyttäjä"
* Timo Surkka: "Tulette ällistymään"
* Niko Aslak Peltonen: "Varjo Väyrysen yllä"
* Juha Roiha: "Kasvojen kutsu"

Vastaanotto
-----------

*Elitistin* Jarkko Lehtolan mukaan *On Suurten Muinaisten aika* on "aitoa suomalaista esoteerista kirjallisuutta". Se kuitenkin kärsii nopeasta kirjoitusaikataulusta, minkä seurauksena tekstit eivät ole loppuun asti hiottuja. Lehtola arvioi teoksen pysyvän tästä huolimatta ajankohtaisena, koska "tulee aina uusia vaaleja, joissa Paavo Väyrynen on ehdokkaana". Hän antaa teokselle kolme tähteä viidestä.

*Voiman* arviossa Jari Tamminen sanoo, että *On Suurten Muinaisten ajan* "okkultistis-mystillis-poliittinen kieli nivoo osuvasti päivänpolitiikan kauhukirjallisuuteen". Hän kuitenkin toteaa, että "kirja tuskin täysin aukeaa lukijalle, joka ei ole edes pintapuolisesti tutustunut Lovecraftin tuotantoon".

*Kirjavinkit*-sivustolla Sami Eerola kirjoittaa *On Suurten Muinaisten ajan* perustuvan Paavo Väyrysestä leviäviin kaskuihin ja hänen kuvaansa populaarikulttuurissa. Novellit eivät siten käsittele todellista Väyrystä vaan "miehestä muodostunutta suullista perinnettä, ihan kuin hän olisi jo jokin suomalaisen kansanperinteen myyttinen hahmo". Eerolan mukaan tarinat ovat hauskoja mutta ajoittain myös irvokkaita.

Lähteet
-------

1. 1 2 3 4  Järvinen, Janne: On Suurten Muinaisten Aika – pikatentissä Juri Nummelin! (Web Archiveen arkistoitu versio) *Kuolleen silmät*.  24.1.2017.  Arkistoitu 23.5.2017. Viitattu 10.4.2017.
2. 1 2  Tamminen, Jari: On muutetun todellisuuden aika *Voima*.  27.1.2012. Viitattu 10.4.2017.
3. 1 2  Lehtola, Jarkko: On Suurten Muinaisten aika (2012) *Elitisti*.  14.8.2014. Viitattu 10.4.2017.
4. ↑  Nummelin, Juri (toim.). On suurten muinaisten aika. 2. täydennetty laitos. Helmivyö. 2017.
5. ↑  Juri Nummelin (toim.): On Suurten Muinaisten aika UUSINTAPAINOS!  10.1.2018. Kustantamo Helmivyö. Viitattu 18.1.2018.
6. ↑  Eerola, Sami: Juri Nummelin: On suurten muinaisten aika *Kirjavinkit*.  19.5.2018. Viitattu 10.11.2019.